TÁBLÁZATOK

Hosszabb, több oszlopos listák készítésekor sok esetben a táblázatok használata a legkényelmesebb eljárás. A táblázatok szükség esetén könnyen kiegészíthetőek újabb sorokkal, oszlopokkal, illetve lényegesen leegyszerűsítik a hosszabb listaelemek tördelését.

Új táblázat létrehozásához adjuk ki a Táblázat menü Beszúrás  Táblázat parancsát.

Megjegyzés

Új táblázatot csak a meglévő táblázatoktól legalább egy bekezdésnyi távolságra állva szúrhatunk be.

Az új táblázat paramétereit a megjelenő párbeszéd panelen állíthatjuk be.

A táblázat oszlopainak és sorainak számát később is megváltoztathatjuk, mégis célszerű legalább azt előre elterveznünk, hogy hány oszlopos táblázatot szeretnénk készíteni. Az oszlopok szélességét kétféle módon határozhatjuk meg. Az Auto szélesség beállításakor azonos szélességű oszlopokból álló, a jobb és bal margó közötti területet kitöltő táblázat jön létre. Konkrét érték beírása mellett a táblázat mindegyik oszlopa az általunk megadott szélességű lesz. A táblázatot létrehozása után is könnyen kiegészíthetjük újabb sorokkal, ezért a sorok számát elegendő hozzávetőlegesen megadnunk. A művelet befejezéséhez kattintsunk az OK gombra.

Új táblázat készítéséhez használhatjuk a Szokásos eszköztár Táblázat beszúrása gombját is.

Az oszlopok és sorok számának meghatározásához tartsuk az egér bal gombját lenyomva, miközben az egeret jobbra és lefelé húzzuk mindaddig, amíg a kívánt mennyiségű sor és oszlop kijelölésre nem kerül. A Táblázat beszúrása gomb használatakor az oszlopszélesség mindig automatikus lesz.

A táblázat legkisebb elemei a sorok és oszlopok találkozási pontjainál kialakuló rovatok, más néven cellák. A cellákba begépelt szövegek végét a ¤ Cella vége szimbólumok jelölik.

táblázat rajzolása

Egyéni elrendezésű táblázat készítésének legegyszerűbb módja a Táblázat rajzolása funkció használata. Egyéni elrendezésű táblázat rajzolásához kattintsunk a Szokásos eszköztár Táblázatok és szegélyek gombjára. Ekkor a képernyőn megjelenik a Táblázatok és szegélyek eszköztár. Győződjünk meg arról, hogy a Táblázatok és szegélyek eszköztár Táblázat rajzolása gombja be van kapcsolva. Ekkor az egérmutató ceruza alakú.

A táblázat külső szegélyének megrajzolásához álljunk a dokumentum egy üres területére, és az egér bal gombját lenyomva, húzzuk az egeret átlós irányban. Ilyenkor mindig egy téglalapot kapunk eredményül.

A cellákat a táblázatban az egér húzásával – vízszintes, függőleges és átlós szegélyvonalak rajzolásával – hozhatjuk létre.

KIJELÖLÉS A  tÁBLÁZATBAN

Egy megrajzolt vonal törléséhez kattintsunk a Radír gombra, majd kattintsunk a törlendő vonalra.

A korábbiakban megismerkedtünk a dokumentumokban előforduló különféle szövegrészek kijelölésével. A táblázat celláinak, sorainak és oszlopainak kijelölése kissé eltér a szöveg kijelölésétől.

Egy cella kijelöléséhez kattintsunk a cella bal széle és a cella tartalma közötti cellakijelölő sávra. A cellakijelölő sávon az egér jobbra mutató fekete nyíllá változik.

A cellánál nagyobb kijelölhető egység a cellatartomány, mely általában több cellából álló téglalap alakú terület. Egy cellatartományt a bal felső és a jobb alsó cella meghatározásával jelölhetünk ki. Mutassunk az egérrel a kijelölendő terület bal felső cellájába, tartsuk az egér bal gombját lenyomva, és húzzuk az egeret a kijelölendő terület jobb alsó cellájába.

Teljes sorok kijelöléséhez kattintsunk a táblázattól balra elhelyezkedő kijelölősávon. Több sor kijelöléséhez a bal gomb nyomva tartása közben húzzuk az egeret függőlegesen a kívánt irányba.

Teljes oszlopok kijelölése kétféle módon történhet. Egyik lehetőségként vigyük az egérmutatót a kijelölendő oszlop tetejére, ahol lefelé mutató fekete nyíllá változik, majd kattintsunk. Több oszlop kijelöléséhez a bal gomb nyomva tartása közben húzzuk az egeret vízszintesen a kívánt irányba.

Egy nagyméretű táblázat egy oszlopát kijelölhetjük, ha az ALT billentyű nyomva tartása mellett az egér bal gombjával az oszlop területére kattintunk. A bal gomb nyomva tartása közben az egér húzásával több szomszédos oszlopot is kijelölhetünk.

A teljes táblázat kijelölése legegyszerűbben a menü segítségével történhet. Álljunk a szövegkurzorral a táblázat tetszőleges cellájába, majd adjuk ki a Táblázat menü Kijelölés  Táblázat parancsát. A Kijelölés almenü további parancsaival sorokat, oszlopokat és cellát is kijelölhetünk. Ezek a parancsok a kijelölt cellák oszlopainak vagy sorainak kiválasztására is alkalmazhatók.

A Word XP-ben a nem szomszédos területek együttes kijelölésére is lehetőségünk van. Ezt a műveletet a CTRL billentyű nyomva tartása közben végezhetjük el.

MOZGÁS
A TÁBLÁZATBAN

A táblázatban való mozgáshoz alapvetően a korábban már tanult kurzormozgató billentyűket és az egeret használhatjuk. Az alábbiakban néhány további billentyűkombinációt foglaltunk össze.

Billentyűkombináció

Funkció

TAB

Ugrás a következő cellába, a táblázat utolsó cellájából továbblépve új sorokat hoz létre

SHIFT+TAB

Ugrás az előző cellába

ALT+PAGE DOWN

Ugrás az aktuális oszlop utolsó cellájába

ALT+PAGE UP

Ugrás az aktuális oszlop első cellájába

ALT+END

Ugrás az aktuális sor utolsó cellájába

ALT+HOME

Ugrás az aktuális sor első cellájába

SZÖVEG BEVITELE

A táblázat celláiba a korábban ismertetett módon tetszés szerinti szöveget gépelhetünk be. Egy cellába többsoros, vagy akár több bekezdésnyi szöveget is beírhatunk. A szöveg tördelését és a cellák függőleges irányú átméretezését a Word automatikusan elvégzi.

SOROK ÉS OSZLOPOK BESZÚRÁSA, TÖRLÉSE

Egy táblázatba szükség szerint bármikor beszúrhatunk újabb sorokat vagy oszlopokat.

Új sor beszúrásához jelöljük ki azt a sort, amely elé vagy után az új sort szeretnénk beszúrni. Ezután adjuk ki a Táblázat menü Beszúrás almenüjének Sorok alá vagy Sorok fölé parancsát. A Sorok fölé parancs helyett a Szokásos eszköztár Sorok beszúrása gombját is használhatjuk. Ez a gomb a Táblázat beszúrása gomb helyén jelenik meg, ha a szövegkurzorral a táblázatban állunk, vagy ha a táblázat egy vagy több sorát kijelöltük.

Egyszerre több sor beszúrásához összesen annyi sort kell kijelölnünk, ahány új sort szeretnénk beszúrni a táblázatba. Ekkor az új sorokat a legfelső kijelölt sor elé szúrja be a Word.

Új oszlop beszúrásához jelöljük ki azt az oszlopot, amely elé vagy után az új oszlopot beszúrni kívánjuk, majd adjuk ki a Táblázat menü Beszúrás almenüjének Oszlopok balra vagy Oszlopok jobbra parancsát. Az Oszlopok balra parancs helyett a Szokásos eszköztár Oszlopok beszúrása gombját is használhatjuk.

Ha a táblázat utolsó oszlopa után szeretnénk egy új oszlopot beszúrni, jelöljük ki a táblázat jobb szélénél látható cella vége jeleket.

Több oszlop kijelölése esetén itt is lehetőségünk van egyszerre több oszlop beszúrására.

Sorok vagy oszlopok törléséhez kijelölésük után adjuk ki a Táblázat menü Törlés  Sorok parancsát vagy Törlés  Oszlopok parancsát. Ehhez elegendő a sor vagy oszlop egyetlen cellájának előzetes kiválasztása, ellenkező esetben az aktuális sort vagy oszlopot törölhetjük.

Cellák törlését a Táblázat menü Törlés  Cellák parancsával kezdeményezhetjük. A parancs végrehajtása előtt meg kell adnunk, hogy a törölt cellák helyére jobbról vagy alulról kerüljenek cellák, esetleg teljes sort vagy oszlopot szeretnénk törölni.

Tipp

Ha csak a cellák tartalmát szeretnénk törölni, a cellák kijelölése után üssük le a DELETE billentyűt.

CELLÁK MAGASSÁGÁNAK
ÉS SZÉLESSÉGÉNEK MÓDOSÍTÁSA

Egy táblázat létrehozásakor annak minden oszlopa azonos szélességű, illetve sorai egyforma magasságúak. A legtöbb esetben szükséges, hogy ezeket a méreteket módosítsuk. A módosításokat elvégezhetjük a Fogd és vidd módszer vagy a menü segítségével is.

Az oszlopszélesség megváltoztatásához jelöljük ki az átméretezni kívánt oszlopot vagy oszlopokat, majd adjuk ki a Táblázat menü Táblázat tulajdonságai parancsát. A kijelölt oszlopok szélességét a megjelenő párbeszéd panel Oszlop fülén látható Kívánt szélesség rovatban állíthatjuk be. Az oszlopok szélességét centiméterben vagy százalékos formában adjuk meg, amit a Mértékegység legördülő listában állíthatunk be.

Az Előző oszlop és a Következő oszlop gombok segítségével a kijelölést oszloponként léptethetjük. Ebben az esetben mindig csak egy oszlopot jelöl ki a Word.

A sormagasság beállításához jelöljük ki az átméretezni kívánt sort vagy sorokat. Valamennyi sor magasságának beállításához elegendő a szövegkurzorral a táblázat egy tetszőleges cellájában állnunk. Az átméretezéshez adjuk ki a Táblázat menü Táblázat tulajdonságai parancsát.

A sormagasságot a párbeszéd panel Sor fülén található Magasság megadása mező segítségével határozhatjuk meg. Mértékét a Sormagasság mezőben állíthatjuk be.

A Legalább listaelem beállításakor a Word automatikusan állítja be a sormagasságot, de az soha nem lesz kisebb a Magasság megadása rovatban beállított értéknél. A Pontosan listaelem választása után a Magasság megadása rovatban adhatjuk meg azt a kötelező sormagasságot, amelytől a Word semmiképp nem térhet el. Ilyenkor előfordulhat, hogy egy cella tartalma a rendelkezésre álló területen nem fér el. Ebben az esetben a kilógó szöveg sem a képernyőn, sem a nyomtatásban nem jelenik meg.

Az Oldaltörés soron belül is lehet jelölőnégyzet kikapcsolásával megakadályozhatjuk, hogy a Word a lap alján a táblázat többsoros celláinak tartalmát a cellán belül eltörje.

Az Ismétlés minden oldal elején címsorként jelölőnégyzet bekapcsolásával beállíthatjuk, hogy egy többoldalas táblázat első vagy első néhány sora minden oldal tetején automatikusan megismétlődjön, amíg a táblázat véget nem ér. Ezt a műveletet a Táblázat menü Címsorok ismétlése parancsára kattintva is elvégezhetjük.

A Táblázat fül Méret csoportjában beállíthatjuk táblázatunk szélességét, melyet centiméterben vagy százalékos formában adhatunk meg.

Az Igazítás csoportban a táblázat kijelölt sorainak a két margó közötti elrendezését határozzuk meg. Az elrendezés a bal oldali behúzás figyelembevételével történik.

A Behúzás balról rovatban a táblázat kijelölt sorai és a bal margó közötti távolságot állíthatjuk be.

A bal oldali behúzás értékét és a sorok igazítását általában célszerű az egész táblázatra egységesen beállítani.

A Szöveg körbefuttatása csoportban állíthatjuk be, hogy a szöveg körbejárja-e a táblázatot vagy sem.

A Körbefuttatás opció bekapcsolása után az Elhelyezés gombra kattintva a táblázat helyzetének jellegzetességeit, viszonyát a befoglaló szöveghez tovább módosíthatjuk.

Az oszlopszélességet és a sormagasságot az egér segítségével is beállíthatjuk. Ehhez fogjuk meg és húzzuk az egérrel az elmozdítani kívánt függőleges vagy vízszintes választóvonalat.

Váltóbillentyű

Hatás

Nincs

Csak a megfogott választóvonal csúszik el. Így az átméretezés csak a két szomszédos oszlopot érinti.

SHIFT

Csak a megfogott választóvonaltól balra eső oszlop szélessége változik meg. Így a táblázat szélessége is megváltozik.

CTRL

A megfogott választóvonaltól jobbra eső oszlopok szélessége arányosan csökken vagy nő úgy, hogy a táblázat szélessége ne változzon.

ALT

A vonalzón megjelenik az oszlopok és a margók szélessége. Ilyenkor az oszlopszélesség finomabban állítható. Ezt a billentyűt a SHIFT vagy a CTRL billentyűvel együtt is használhatjuk.

TIPP

Az ALT billentyű helyett az átméretezés közben az egér jobb gombjának nyomva tartásával is megjeleníthetjük a vonalzón az oszlopok szélességét.

A Szokásos eszköztár Táblázatok és szegélyek gombjára kattintva megjeleníthető eszköztár segítségével lehetőségünk van kijelölt oszlopok szélességének vagy sorok magasságának kiegyenlítésére.

A szélesség vagy magasság kiegyenlítéséhez a kívánt oszlopok vagy sorok kijelölése után kattintsunk a Táblázatok és szegélyek eszköztár Azonos sormagasság vagy Azonos oszlopszélesség gombjára.

CELLÁK EGYESÍTÉSE ÉS FELOSZTÁSA

A Wordben lehetőségünk van egyes cellák összevonására vagy szétbontására is. Ezzel a módszerrel könnyedén készíthetünk például az oszlopok felett összevont fejléceket.

Jelöljük ki az összevonni kívánt cellákat, és adjuk ki a Táblázat menü Cellák egyesítése parancsát.

Cellák szétbontásakor alapesetben az aktuális cellát oszthatjuk fel, de a műveletet egyszerre több kijelölt cellával is elvégezhetjük. A kijelölés után adjuk ki a Táblázat menü Cellák felosztása parancsát. A felosztással kapcsolatos opciókat a megjelenő párbeszéd panelen állíthatjuk be.

A Cellák egyesítése a felosztás előtt jelölőnégyzet bekapcsolt állapotában a Word a felosztani kívánt cellákat először összevonja, majd az Oszlopok száma és a Sorok száma rovatban megadott számú cellára bontja.

Ha a Cellák egyesítése a felosztás előtt jelölőnégyzetet kikapcsoljuk, a Word minden cellát egyenként oszt fel a megadott számú sorra és oszlopra. Több sor kijelölése esetén csak az oszlopok száma változtatható.

A fenti műveleteket a Táblázatok és szegélyek eszköztár Cellák egyesítése vagy Cellák felosztása gombjai segítségével is elvégezhetjük.

TÁBLÁZATOK FORMÁtumozása

A cellákat és a cellákba begépelt szövegeket a korábban megismert betű- és bekezdésformátumok segítségével tetszőlegesen formázhatjuk.

A betűformátumok a már ismert módon működnek.

A bekezdések behúzásával és a térközzel kapcsolatos beállítások az egyes cellákon belül fejtik ki hatásukat.

Különféle szegélyek beállításával a teljes táblázat vagy egyes cellák rácsvonalainak formátumát, a mintázat segítségével a cellák hátterét változtathatjuk meg.

A szegélyek és mintázat beállításához a Táblázatok és szegélyek eszköztár Vonalstílus, Vonalvastagság, Szegélyszín, Külső szegély és Árnyékoló szín gombjait, illetve legördülő listáit is használhatjuk.

Az egyes cellákba írt szöveg vízszintes és függőleges elhelyezkedését a Táblázatok és szegélyek eszköztár Cella igazítás gombjára kattintva megjelenő gombok segítségével határozhatjuk meg.

A Szövegirány váltása gombbal szükség esetén a cellába írt szöveget 90 fokkal elforgathatjuk.

A gombra többször kattintva háromféle írásirány közül választhatunk.

Függőleges

Vízszintes

Függőleges

Vízszintes

Vízszintes

Vízszintes

A táblázaton belül tabulátorokat is használhatunk. A tabulátorütközők beállítása a már megismert módon történik, és mindig az aktuális vagy a kijelölt cellákra vonatkozik. Egy táblázaton belül tabulátorjeleket a CTRL+TAB billentyűkombináció leütésével írhatunk. Speciális eset, amikor a táblázat valamely cellájában vagy celláiban lévő számértékeket szeretnénk helyiérték szerint igazítani. Ebben az esetben elegendő a decimális tabulátorütközőt a kívánt pozícióra elhelyezni, a cellákba begépelt számok automatikusan az ütközőhöz igazodnak. A tabulátorütközők egyszerre több oszlopban történő beállításánál ügyeljünk arra, hogy mindig az első kijelölt oszlopban állítsuk be az ütközőket.

A témakörhöz kapcsolódó gyakorlófeladatok:
Feladatgyűjtemény 9., 10. feladat

TÁBLÁZATOK AUTOMATIKUS FORMÁZÁSA

A táblázat formátumozásának folyamatát felgyorsíthatjuk a Wordbe beépített előre definiált táblázatformátumok alkalmazásával. Egy automatikus táblázatformátum beállításához vigyük a szövegkurzort a táblázatba, vagy jelöljük ki a formátumozni kívánt cellákat.

Egy előre definiált formátum beállításához kattintsunk a Táblázat menü Automatikus formázás parancsára vagy a Táblázatok és szegélyek eszköztár Automatikus formázás gombjára.

A párbeszéd panel Táblázatstílusok listájában jelöljük ki az alkalmazni kívánt formátum nevét. A kiválasztott formátumot a Minta területen ellenőrizhetjük.

A Különleges formátum csoportban a táblázat egyes sorainak és oszlopainak hangsúlyozását kérhetjük.

A kiválasztott formátumok alkalmazásához kattintsunk az Alkalmazás gombra.

Előfordulhat, hogy az automatikus formátumozás eredményével nem vagyunk megelégedve. Ilyenkor új formátum beállítása előtt célszerű az előző formátumozási műveletet visszavonni.

A Módosítás gombra kattintva lehetőségünk van az automatikus formátumozási minták módosítására.

Új automatikus formátumozási minta létrehozásához használjuk az Új gombra kattintva megjelenő Új stílus párbeszéd panelt.

A stílusok beállításával részletesen a Stílusok és sablonok fejezetben foglalkozunk.

SORBA RENDEZÉS

Szükség esetén a táblázat adatait különböző szempontok szerint sorba rendezhetjük. A teljes táblázat sorba rendezéséhez elegendő a szövegkurzorral a táblázatban állnunk. Meghatározott sorok rendezéséhez ki kell jelölnünk azokat.

Kattintsunk a Táblázat menü Sorba rendezés parancsára.

A megjelenő párbeszéd panel A listában csoportjában található lehetőségek segítségével beállíthatjuk, hogy a táblázat első sora is rendezésre kerüljön-e.

A Van rovatfej opció választása esetén a táblázat első sora kimarad a rendezésből, és a Word az első sorba írt szövegeket használja az oszlopok megnevezésére. A Nincs rovatfej opció választásakor az összes sor részt vesz a sorba rendezésben, az oszlopokat ilyenkor sorszám alapján azonosíthatjuk. Ha a táblázat egy vagy több sorát címsorként definiáltuk, azok automatikusan kimaradnak a sorba rendezésből, de az oszlopok megnevezésére a Word ilyenkor is csak az első sort használja.

A Rendezés csoport legördülő listájában válasszuk ki, mely oszlop alapján szeretnénk az adatokat sorba rendezni. Ellenőrizzük, hogy a Formátum legördülő listában a Word helyes adattípust választott-e. Ezután adjuk meg, hogy a rendezés emelkedő vagy csökkenő sorrendben történjen.

Amennyiben a Rendezés csoportban kiválasztott oszlop több ismétlődő adatot tartalmaz, érdemes lehet a Majd csoportban másodlagos rendezési szempontot kiválasztani. Ezt a rendezési szempontot a Word akkor veszi figyelembe, ha a Rendezze csoportban beállított szempontok alapján nem lehet az adatok sorrendjét megállapítani. Harmadlagos rendezési szempont beállítására az Azután csoportot használhatjuk.

Az alábbi ábrán egy táblázat adatainak sorba rendezésére látunk példát.

Honnan

Hova

Időpont

Budapest

Győr

10:45

Szolnok

Nyíregyháza

16:00

Pécs

Lenti

6:25

Budapest

Vác

20:00

Pécs

Paks

8:30

Budapest

Siófok

21:45

Honnan

Hova

Időpont

Budapest

Győr

10:45

Budapest

Siófok

21:45

Budapest

Vác

20:00

Pécs

Lenti

6:25

Pécs

Paks

8:30

Szolnok

Nyíregyháza

16:00

A sorba rendezést a Táblázatok és szegélyek eszköztár Rendezés – növekvő vagy Rendezés – csökkenő gombjaival is kezdeményezhetjük. Ebben az esetben a rendezés a szövegkurzort tartalmazó vagy a kijelölt oszlop szerint történik.

Meg kell említeni, hogy nemcsak táblázatokba rendezett adatokat, hanem szükség szerint tabulátorokkal rendezett szövegeket vagy akár normál bekezdéseket is sorba rendezhetünk a Sorba rendezés paranccsal.

táblázat felosztása

Egy táblázatot szükség esetén egy kiválasztott sortól kezdve szétbonthatunk a Táblázat menü Táblázat felosztása parancsának segítségével. Mindig a kiválasztott sor lesz az új táblázat első sora. Az így létrehozott két táblázatot ilyenkor egy Bekezdés vége jel választja el egymástól.

Két táblázat egyesítéséhez töröljük ki az azokat elválasztó Bekezdés vége jelet.

SZÁMÍTÁSOK A TÁBLÁZATBAN

Munkánk során előfordulhat, hogy egy táblázat adataival műveleteket szeretnénk végezni. Ezeket a számításokat úgynevezett mezők beszúrásával végezhetjük el. A mezők olyan speciális szövegelemek, amelyek kitöltésének szabályait a felhasználó adja meg, de konkrét adatokkal a Word tölti fel. A mezők tartalmának frissítését szükség esetén a felhasználónak kell kezdeményeznie.

TIPP

A nyomtatás előtti mezőfrissítést automatizálhatjuk az Eszközök menü Beállítások parancsára kattintva megjeleníthető párbeszéd panel Nyomtatás fülén található Mezők frissítése opció bekapcsolásával.

Képlet beszúrásához válasszuk a Táblázat menü Képlet parancsát.

A megjelenő párbeszéd panel Képlet rovatába gépeljük be az alkalmazni kívánt képletet. Bizonyos esetekben a Word automatikusan felkínálja az =SUM(ABOVE) vagy az =SUM(LEFT) képletek valamelyikét.

A Számformátum legördülő listában kiválaszthatjuk az eredmény megjelenési formátumát.

TIPP

A különféle számformátumok jelentésével kapcsolatban részletesebb információt a Súgóban találunk. Kattintsunk a Súgó menü Microsoft Word súgója parancsára, vagy nyomjuk meg az F1 billentyűt. A megjelenő párbeszéd panel Keresés fülén gépeljük be a „számformátumok” szót. Kattintsunk a Megjelenítés gombra, majd a megjelenő listából válasszuk a Numerikus kép (\#) mezőkapcsoló elemet.

Alapesetben a képletmezők nem különböznek a kézzel bevitt adatoktól, ám a szövegkurzorral a mezőre állva a Word a könnyebb megkülönböztethetőség érdekében szürkére váltja annak hátterét.

A táblázat adatainak módosítása nem vonja maga után a mezők tartalmának automatikus frissítését. A frissítéshez álljunk a mezőre a szövegkurzorral, majd üssük le az F9 funkcióbillentyűt.

A mezőkódok – ebben az esetben a képletek – megjelenítéséhez vagy elrejtéséhez a mezőben állva üssük le a SHIFT+F9 billentyűkombinációt. Szükség szerint új mezőt a CTRL+F9 billentyűkombináció leütésével is beszúrhatunk. Ebben az esetben a képletet (mezőkódot) mindig magunknak kell begépelnünk.

A táblázatokban lehetőségünk van egyszerűbb függvények használatára. Függvény beillesztéséhez a Függvény beszúrása legördülő listából válasszuk ki a megfelelő függvényt.

A Word táblázat celláiban használható függvényeket az alábbi táblázatban foglaltuk össze:

Függvény

Visszaadott érték

ABS (x)

Egy szám vagy képlet abszolút értékét adja vissza.

AND (x, y)

Az értéke 1, ha az x és az y logikai kifejezések egyaránt igazak.

Az értéke 0, ha bármelyik logikai kifejezés hamis.

AVERAGE ( )

A listán szereplő értékek átlagát adja vissza.

COUNT ( )

A listán szereplő elemek számát adja meg.

DEFINED (x)

Értéke 1 (igaz), ha az x kifejezés kiszámítható, 0 (hamis), ha a kifejezést nem lehet kiszámítani.

FALSE

Hamis – azaz 0 – értéket ad vissza.

INT(x)

Az x értékben vagy képletben az egészrész értékét adja vissza.

MIN ( )

A lista legkisebb értékét adja meg.

MAX ( )

A lista legnagyobb értékét adja meg.

MOD (x, y)

Az x értéknek y értékkel történő maradékos osztása utáni maradékot adja vissza.

NOT (x)

Értéke 0 (hamis), ha az x logikai kifejezés igaz, illetve 1 (igaz), ha a kifejezés hamis.

OR (x, y)

Értéke 1 (igaz), ha x és y logikai kifejezések egyike vagy mindkettő igaz, 0 (hamis), ha mindkét kifejezés hamis.

PRODUCT ( )

Listában megadott értékek szorzatának eredményét adja vissza eredményül.

ROUND (x, y)

Az x értéke a megadott y tizedesértékre kerekítve.

SIGN (x)

Értéke 1, ha x pozitív, –1, ha x negatív érték.

SUM ( )

Egy lista értékeinek vagy képleteinek összegét adja vissza.

TRUE

Igaz – azaz 1 – értéket ad vissza.

Lehetőségünk van táblázaton kívül is számítások elvégzésére. Ebben az esetben viszont nem használhatunk cellákra való hivatkozást – pl.: ABOVE, LEFT –, a függvényeket csak konkrét számok megadásával használhatjuk.

Például: =SUM(120;210;80;300)

SZÖVEG TÁBLÁZATTÁ, TÁBLÁZAT SZÖVEGGÉ ALAKÍTÁSA

Különböző felsorolásaink táblázattá, illetve meglévő táblázataink egyszerű szöveggé alakíthatók.

Egy szövegrész táblázattá alakításához annak kijelölése után adjuk ki a Táblázat menü Konvertálás  Szöveg táblázattá parancsát.

A megjelenő párbeszéd panel Cellahatároló csoportjában válasszuk ki a felsorolás elemeinek elválasztására használt karaktert, majd szükség szerint módosítsuk a további adatokat. Az Automatikus formázás gombra kattintva a táblázathoz a már korábban ismertetett módon különféle formátumokat rendelhetünk. A műveletet az OK gombra kattintva hagyhatjuk jóvá.

Egy táblázat egyszerű szöveggé alakításához a táblázat kijelölése után adjuk ki a Táblázat menü Konvertálás  Táblázat szöveggé parancsát.

A megjelenő panelen válasszunk egy karaktert a lista elemeinek elválasztására. Az átalakítás elvégzéséhez kattintsunk az OK gombra.